Ehdotus neuvoston päätökseksi yhteisön ammatillista koulutusta koskevan Leonardo da Vinci -toimintaohjelman toisesta vaiheesta /* KOM/98/0330 lopull. - SYN 98/0196 */



Virallinen lehti nro C 309 , 09/10/1998 s. 0009



Ehdotus neuvoston päätökseksi yhteisön ammatillista koulutusta koskevan Leonardo da Vinci -toimintaohjelman toisesta vaiheesta (98/C 309/06) (ETA:n kannalta merkityksellinen teksti) KOM(1998) 330 lopull. - 98/0196(SYN) (Komission esittämä 1 päivänä syyskuuta 1998) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 127 artiklan, ottaa huomioon komission ehdotuksen, ottaa huomioon talous- ja sosiaalikomitean lausunnon, toimii perustamissopimuksen 189 c artiklassa määrätyn menettelyn mukaisesti Euroopan parlamentin kanssa yhdessä toimien, sekä katsoo, että (1) perustamissopimuksen mukaan yhteisö pyrkii muun muassa kehittämään korkealaatuista koulutusta; tavoitetta laajennettiin 2 päivänä lokakuuta 1997 allekirjoitetussa Amsterdamin sopimuksessa, jossa mainitaan, että yhteisön tavoitteena on myös edistää kansalaistensa korkeaa tietojen ja taitojen tasoa tarjoamalla runsaasti koulutusmahdollisuuksia sekä edistää tietojen ja taitojen ylläpitoa, (2) neuvosto vahvisti päätöksellä 94/819/EY (1) toimintaohjelman, jolla pannaan täytäntöön yhteisön ammatillisen koulutuksen toimintalinjat; on syytä varmistaa ohjelman jatkuvuus ottaen huomioon jo toteutettu toiminta ja saadut tulokset, (3) Eurooppa-neuvoston Luxemburgissa 20 ja 21 päivänä marraskuuta 1997 pidetyssä ylimääräisessä työllisyysasiain kokouksessa hyväksyttiin yhteinen työllisyysstrategia, jonka mukaan elinikäisellä oppimisella on merkittävä asema jäsenvaltioiden työllisyyspolitiikan suuntaviivojen (2) täytäntöönpanossa ja jonka tavoitteena on ammattitaidon, joustavuuden ja yrittäjyyden (3) sekä yhtäläisten mahdollisuuksien edistäminen, (4) komissio määritteli tiedonannossaan "Tietojen ja taitojen Eurooppaan" (4) eurooppalaisen koulutusalueen asteittaisen rakentamisen suuntaviivat, joilla elinikäisen oppimisen tavoite pyritään saavuttamaan. Samassa yhteydessä komissio määritteli yhteisön tasolla kehitettävät kuusi toimenpidetyyppiä, joilla edistetään maiden välistä yhteistyötä ja tuodaan lisäarvoa jäsenvaltioiden toteuttamiin toimiin noudattaen samalla toissijaisuusperiaatetta sekä pyrkien yksinkertaistamaan menettelyjä, (5) valkoisessa kirjassa "Opettaminen ja oppiminen: kohti kognitiivista yhteiskuntaa" (5) todetaan, että kognitiivisen yhteiskunnan kehittymisen vuoksi on edistettävä uusien tietojen ja taitojen hankintaa, minkä vuoksi on kehitettävä keinoja kannustaa ihmisiä oppimaan; vihreässä kirjassa "Koulutus - ammattikoulutus - tutkimus: Kansainvälisen liikkuvuuden esteet" (6) korostettiin etuja, joita liikkuvuus tuo yksilöille ja koko unionin kilpailukyvylle, (6) kansalaisten aktiivista osallistumista on kannustettava sekä vahvistettava tämän ohjelman toimien välisiä yhteyksiä ja kaikenlaisen syrjäytymisen, rasismin ja muukalaisvihan vastaisia toimia sekä kiinnitettävä erityistä huomiota kaikenlaisen syrjinnän poistamiseen ja naisten ja miesten yhtäläisten mahdollisuuksien edistämiseen, (7) Euroopan parlamentti ja Euroopan unionin neuvosto ovat tehneet päätöksen "koulutusalan toimintaohjelmasta" ja päätöksen "nuorisoalan toimintaohjelmasta", joissa yhdessä Leonardo da Vinci -ohjelman kanssa toteutetaan tietoihin ja taitoihin liittyvää politiikkaa, (8) yhteisön toimien lisäarvon parantamiseksi on tarpeen varmistaa kaikilla tasoilla tämän päätöksen johdosta toteutettavien toimien johdonmukaisuus ja täydentävyys verrattuna yhteisön muihin toimenpiteisiin, erityisesti kun nämä koskevat kulttuuria (7), audiovisuaalista alaa, sisämarkkinoiden toteutumista, ympäristöä, kuluttajansuojaa, tietoyhteiskuntaa, pieniä ja keskisuuria yrityksiä, sosiaalipolitiikkaa, työllisyyttä ja kansanterveyttä, (9) komissio ehdotukset rakennerahastojen uudistamisesta, erityisesti Euroopan sosiaalirahaston uudistamisesta (8), sekä niihin liittyvät yhteisön aloitteet perustuvat pyrkimykseen tukea koulutukseen ja työllistämiseen liittyvien toimintojen ja järjestelmien sopeuttamista ja nykyaikaistamista, (10) komissio ja jäsenvaltiot valvovat yhteistyössä, että ohjelman yhteydessä toteutetut toimet ja rakenteisiin liittyvät yhteisön toimet ovat keskenään johdonmukaisia; komissio pyrkii yhdessä työmarkkinaosapuolten kanssa tehostamaan ohjelman ja työmarkkina-osapuolten välisen yhteisön tason vuoropuhelun yhteensovittamista, (11) assosioituneille Keski- ja Itä Euroopan maille on annettava mahdollisuus osallistua tähän ohjelmaan asianmukaisissa sopimuksissa, erityisesti assosiaatiosopimuksissa ja niiden lisäpöytäkirjoissa, sovittujen ehtojen mukaisesti, Kyprokselle EFTA- ja ETA-maihin sovellettavien menettelyjen mukaisesti sekä Turkille ja Maltalle kyseisten valtioiden kanssa sovittavien menettelyjen mukaisesti, (12) komission ja jäsenvaltioiden on yhdessä varmistettava, että ohjelmaa seurataan ja arvioidaan jatkuvasti ja että arvioinnin perusteella voidaan muuttaa etenkin toimenpiteiden painopisteitä, ja (13) perustamissopimuksen 3 b artiklassa vahvistettujen toissijaisuus- ja suhteellisuusperiaatteiden mukaisesti jäsenvaltiot eivät voi saavuttaa riittävällä tavalla suunnitellun toiminnan tavoitteita, jotka liittyvät yhteisön laajuisen ammatillisen koulutuspolitiikan toteuttamiseen, monitahoisten koulutuskumppanuuksien vuoksi, vaan ne voidaan toteuttaa paremmin yhteisön tasolla yhteisön toimien ja toimenpiteiden kansainvälisen laajuuden vuoksi; tässä päätöksessä asetetaan ainoastaan vähimmäisvaatimukset näiden tavoitteiden toteuttamiseksi eikä siinä ylitetä sitä, mikä on tämän vuoksi tarpeen, ON PÄÄTTÄNYT SEURAAVAA: 1 artikla Ohjelman perustaminen 1. Tällä päätöksellä vahvistetaan yhteisön ammatillista koulutusta koskevan Leonardo da Vinci -toimintaohjelman toinen vaihe, jäljempänä "ohjelma". 2. Ohjelma pannaan täytäntöön 1 päivän tammikuuta 2000 ja 31 päivän joulukuuta 2004 välisenä aikana. 3. Ohjelma kehittää osaltaan tietoja ja taitoja edistävää toimintaa yhteisön tasolla luomalla eurooppalaisen koulutusalueen, joka edistää elinikäistä oppimista. Ohjelman avulla voidaan kehittää tietoja ja taitoja, joita kansalaiset tarvitsevat osallistuakseen täysimääräisesti yhteiskunnan toimintaan. 4. Ohjelma perustuu jäsenvaltioiden jäsenvaltioissa toteuttamiin toimiin ja täydentää niitä ottaen täysin huomioon sen, että vastuu ammatillisen koulutuksen sisällöstä ja järjestämisestä on jäsenvaltioilla ja että jäsenvaltiot ovat kulttuuriltaan ja kieliltään erilaisia. 2 artikla Ohjelman tavoitteet 1. Ohjelma perustuu jäsenvaltioiden jäsenvaltioissa toteuttamiin toimiin ja toimintalinjoihin, ja ohjelman toteutuksessa pyritään tavoitteisiin, joista seuraavassa luetellut ovat ensisijaisia: a) nuorten yhteiskuntaan ja työelämään integroitumisen edistäminen ja vahvistaminen erityisesti vuorottelu- ja oppisopimuskoulutuksen avulla; b) laadukkaaseen täydennyskoulutukseen pääsyn edistäminen sekä elinikäisten koulutusmahdollisuuksien lisääminen ja kehittäminen erityisesti teknologisten ja organisatoristen innovaatioiden sekä koulutusinvestointien tukemiseksi sekä kaikissa ammateissa ja talouden osa-alueilla miesten ja naisten mahdollisimman yhtäläisen edustuksen varmistamiseksi; c) ammatillisen koulutuksen järjestelmien tukeminen riittämätttömän tai vanhentuneen ammattipätevyyden vuoksi epävarmassa tilanteessa olevien työelämään palaamisen ja työmarkkinoille sijoittumisen helpottamiseksi. 2. Tavoitteisiin pyrittäessä komissio ja jäsenvaltiot valvovat, että ohjelman toimet ovat johdonmukaisia yhteisön muiden toimien ja toimintalinjojen kanssa, erityisesti työllisyyden, tasa-arvoisen kohtelun, naisten ja miesten yhtäläisten mahdollisuuksien ja sosiaalipolitiikan kannalta. 3 artikla Yhteisön toimet Edellä 2 artiklassa tarkoitettuihin tavoitteisiin pyritään toimilla, joita yhteisö tukee seuraavassa luetelluin toimenpitein. Toimenpiteiden sisältö ja niihin liittyvät menettelyt on esitelty liitteessä A. Toimien toteutuksessa voidaan hyödyntää useita seuraavassa luetelluista yhteisön toimenpiteistä: a) ammatillisessa koulutuksessa olevien henkilöiden liikkuvuuden tukeminen; b) virtuaaliliikkuvuuden edistäminen ammatillisessa koulutuksessa, erityisesti helpottamalla multimediavälineiden käyttöä opetuksessa; c) sellaisen Eurooppalaisen yhteistyöverkon tukeminen, jonka avulla voidaan vaihtaa kokemuksia ja hyviä toimintatapoja vastavuoroisesti; d) kielitaidon ja kulttuurien tuntemuksen edistäminen; e) sellaisten innovatiivisten pilottihankkeiden tukeminen, jotka perustuvat maitten välisiin yhteistyökumppanuuksiin ja jotka pyrkivät ammatillisen koulutuksen innovaatiotoiminnan ja laadun kehittämiseen tavoitteenaan opetusvälineiden tai pätevyyden tunnustamisessa käytettävien apuvälineiden luominen tai uusien lähestymistapojen kokeileminen; f) yhteisönlaajuisten vertailutietojen jatkuva kehittäminen tukemalla hyvien toimintatapojen levitystä sekä innovaatioiden seurantaa ja levitystä. 4 artikla Ohjelman kohderyhmät Liitteiden määritelmien ja niissä annettujen yksityiskohtaisten sääntöjen mukaisesti ohjelmaan voivat osallistua kaikki liitteessä A luetellut ammatilliseen koulutukseen osallistuvat julkiset tai yksityiset tahot ja laitokset. Tällaisia ovat erityisesti seuraavat: a) ammatillista koulutusta tarjoavat oppilaitokset, keskukset ja muut tahot sekä korkeakouluopetusta antavat oppilaitokset b) tutkimuskeskukset ja -laitokset c) julkisen tai yksityisen sektorin yritykset ja yritysryhmittymät, varsinkin pk-yritykset, myös ammatillisen koulutuksen alalla toimivat d) ammatilliset järjestöt, kauppakamarit ja killat e) työmarkkinaosapuolet kaikilla tasoilla f) alueelliset yhteisöt ja elimet g) yhdistykset. 5 artikla Ohjelman täytäntöönpano ja yhteistyö jäsenvaltioiden kanssa 1. Komissio varmistaa, että ohjelmaan liittyvät yhteisön toimet toteutetaan liitteiden määräysten mukaisesti. 2. Komissio ja jäsenvaltiot toteuttavat yhteistyössä liitteen A 8 kohdassa tarkoitetut toimenpiteet, joiden avulla voidaan hyödyntää Leonardo da Vinci -ohjelman ensimmäisessä vaiheessa toteutettujen toimien ja ammatillista koulutusta koskevien yhteisön aloitteiden tuloksia. 3. Jäsenvaltiot toteuttavat asianmukaiset toimenpiteet varmistaakseen yhteensovittamisen, organisoinnin ja seurannan jäsenvaltioissa, jotta ohjelman tavoitteet voidaan toteuttaa siten, että kaikki ammatillisen koulutusalan osapuolet osallistuvat toimintaan kansallisen käytäntöjen mukaisesti. Tätä varten jäsenvaltiot perustavat kansallisen hallintorakenteen, joka huolehtii ohjelman toimien toteuttamisesta ja siitä, että ohjelman yhteisrahoitetuista toimista tiedotetaan riittävästi. 4. Kukin jäsenvaltio pyrkii toteuttamaan ohjelman toiminnan kannalta tarpeelliset toimenpiteet ja ryhtyy tarvittaviin toimenpiteisiin ohjelmaan osallistumista vaikeuttavien tekijöiden poistamiseksi. 5. Komissio huolehtii yhteistyössä jäsenvaltioiden kanssa ammatillisen koulutuksen Leonardo da Vinci -ohjelman ensimmäisessä vaiheessa toteutettujen toimien ja tässä ohjelmassa toteutettavien toimien välisestä siirtymävaiheesta. 6 artikla Yhteistoimet Tietojen ja taitojen Euroopan toteuttamisen yhteydessä ohjelman toimenpiteet voidaan toteuttaa yhdessä muun tietoja ja taitoja edistävän toiminnan, erityisesti koulutuksen ja nuorisoalan yhteisön ohjelmien kanssa. 7 artikla Komitea 1. Komissiota avustaa komitea, joka muodostuu jäsenvaltioiden edustajista ja jonka puheenjohtajana on komission edustaja. 2. Komission edustaja tekee komitealle ehdotuksen tarvittavista toimenpiteistä seuraavissa asioissa: a) ohjelman täytäntöönpanoa koskevat yksityiskohtaiset säännöt, tarvittaessa myös ohjelman toimien toteuttamista koskeva vuotuinen työohjelma; b) perusteet, joita käytetään hajautetusti toteutettaviin toimiin tarkoitettujen varojen alustavassa jakamisessa jäsenvaltioiden kesken; c) ohjelman arviointia koskevat yksityiskohtaiset säännöt. 3. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen. 4. Komissio päättää toimenpiteistä, joita sovelletaan välittömästi. Jos toimenpiteet eivät kuitenkaan ole komitean lausunnon mukaisia, komissio ilmoittaa niistä viipymättä neuvostolle. Siinä tapauksessa noudatetaan seuraavaa: - komissio voi lykätä päättämiensä toimenpiteiden soveltamista enintään yhdellä kuukaudella ilmoituksen tekopäivästä, - neuvosto voi määräenemmistöllä päättää asiasta toisin edellisessä luetelmakohdassa tarkoitetun ajan kuluessa. 5. Komissio voi kuulla komiteaa kaikissa tämän ohjelman toteuttamista koskevissa kysymyksissä. Tällöin komission edustaja tekee komitealle ehdotuksen tarvittavista toimenpiteistä. Komitea antaa, tarvittaessa äänestettyään, lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan. Komission on, niin suurelta osin kuin mahdollista, otettava huomioon komitean lausunto. Sen on ilmoitettava komitealle, millä tavoin lausunto on otettu huomioon. 8 artikla Työmarkkinaosapuolet Komissio voi kuulla komiteaa kaikissa tämän ohjelman toteuttamista koskevissa kysymyksissä sanotun kuitenkaan rajoittamatta 7 artiklan 3 ja 4 kohdassa tarkoitetun menettelyn soveltamista. Tällaisissa tapauksissa komitean työskentelyyn osallistuu tarkkailijoina yhtä suuri lukumäärä jäsenvaltioiden edustajia ja työmarkkinaosapuolten edustajia, jotka komissio on nimennyt yhteisön tasolla toimivien työmarkkinaosapuolten ehdotusten perusteella. Edustajilla on oikeus pyytää, että niiden kanta merkitään komitean kokouspöytäkirjaan. 9 artikla Johdonmukaisuus ja täydentävyys 1. Komissio varmistaa yhteistyössä jäsenvaltioiden kanssa tämän ohjelman ja yhteisön muiden toimintalinjojen ja toimien keskinäisen johdonmukaisuuden. Ohjelman ja yhteisön muun, erityisesti tietoja ja taitoja edistävän, toiminnan yhteensovittaminen varmistetaan. Komissio ja jäsenvaltiot varmistavat myös, että ohjelman toteuttaminen on johdonmukaista verrattuna yhteisön muihin ammatillisen koulutuksen toimiin, jotka koskevat audiovisuaalista alaa, sisämarkkinoiden toteutumista, tietoyhteiskuntaa, ympäristöä, kuluttajansuojaa, pieniä ja keskisuuria yrityksiä, sosiaalipolitiikkaa, työllisyyttä sekä kansanterveyttä. Komissio varmistaa, että ohjelma ja yhteisön ulkosuhteiden yhteydessä toteutettavat ammatillista koulutusta koskevat ohjelmat ja toimet ovat kiinteässä yhteydessä toisiinsa. 2. Komissio ja jäsenvaltiot valvovat, että ohjelmaan sisältyvät toimet toteutetaan yhteisen työllisyysstrategian yhteydessä johdonmukaisesti verrattuna työllisyspolitiikkaa koskevissa suuntaviivoissa vuosittain määriteltyihin ohjeisiin ja että toimet sovitetaan yhteen muiden toimintasuunnitelmien toimien kanssa. 3. Komissio ja jäsenvaltiot valvovat, että ohjelman yhteydessä toteutetut toimet ja rakennerahastoihin liittyvät yhteisön toimet ovat keskenään johdonmukaisia ja täydentävät toisiaan. 4. Ohjelmaa toteuttaessaan komissio pyrkii tiiviissä yhteistyössä yhteisön tasolla toimivien työmarkkinaosapuolten kanssa kehittämään yhteisön tason työmarkkinaosapuolten vuoropuhelua, erityisesti myöntämällä sille tukea kaikilla tasoilla, myös alakohtaisilla tasoilla, sekä levittämällä vuoropuhelun tuloksia. 5. Komissio varmistaa, että Euroopan ammatillisen koulutuksen kehittämiskeskus (Cedefop) osallistuu ohjelman toteuttamiseen Euroopan ammatillisen koulutuksen kehittämiskeskuksen perustamisesta annetussa neuvoston asetuksessa (ETY) N:o 337/75 (9) säädettyjen edellytysten mukaisesti. Samojen edellytysten mukaisesti komission johdolla ryhdytään soveltuvilla aloilla yhteensovittamaan toimintaa Euroopan koulutussäätiön kanssa annetun neuvoston asetuksen (ETY) N:o 1360/90 (10) mukaisesti. 6. Komissio tiedottaa säänöllisesti ammatillista koulutusta käsittelevälle neuvoa-antavalle komitealle ohjelman etenemisestä. 10 artikla Assosioituneiden Keski- ja Itä-Euroopan maiden, Kyproksen, Turkin ja Maltan osallistuminen 1. Ohjelmaan voivat osallistua myös assosioituneet Keski- ja Itä-Euroopan maat (KIE-maat) niiden kanssa tehtyjen tai tehtävien Eurooppa-sopimusten tai lisäpöytäkirjojen mukaisesti, siltä osin kuin ne koskevat kyseisten maiden osallistumista yhteisön ohjelmiin. Kypros voi osallistua ohjelmaan lisämäärärahojen perusteella ja samojen edellytysten mukaisesti, joita sovelletaan Euroopan talousalueeseen (ETA) kuuluviin Euroopan vapaakauppaliiton (EFTA) jäsenvaltioihin. Myös Turkki voi osallistua ohjelmaan sen kanssa sovittavien menettelyjen mukaisesti. 2. Myös Malta voi osallistua ohjelmaan sen kanssa sovittavien menettelyjen mukaisesti. 11 artikla Kansainvälinen yhteistyö Komissio kehittää yhteistyötä yhteisön ulkopuolisten maiden ja toimivaltaisten kansainvälisten organisaatioiden kanssa. 12 artikla Seuranta ja arviointi 1. Ohjelman seuranta on jatkuvaa, ja seurannan toteuttavat komissio ja jäsenvaltiot yhteistyössä. Seuranta varmistetaan 3 kohdassa tarkoitettujen kertomusten ja erityistoimien avulla. 2. Komissio ja jäsenvaltiot arvioivat ohjelman säännöllisin väliajoin. Arvioinnilla pyritään selvittämään toteutettujen toimien tehokkuutta verrattuna 2 artiklassa tarkoitettuihin tavoitteisiin. Arvioinnissa tarkastellaan myös ohjelman toimien ja yhteisön muiden ohjelmien toimien, erityisesti Euroopan sosiaalirahaston varoista tuettujen toimien, keskinäistä täydentävyyttä. Ulkopuolinen arvioija tarkastelee säännöllisin väliajoin yhteisön toimenpiteiden tuloksia 7 artiklan 2 kohdassa tarkoitetun menettelyn mukaisesti. 3. Jäsenvaltiot toimittavat komissiolle ohjelman toteutusta ja vaikutusta sekä jäsenvaltiossa käytössä olevia ammatillisen koulutuksen järjestelmiä koskevan kertomuksen viimeistään 31 päivänä joulukuuta 2002 sekä 30 päivänä kesäkuuta 2005. 4. Komissio toimittaa Euroopan parlamentille, neuvostolle ja talous- ja sosiaalikomitealle seuraavat asiakirjat: - väliaikaiskertomuksen ohjelman toteutuksesta viimeistään 30 päivänä kesäkuuta 2003, - loppukertomuksen ohjelman toteutuksesta viimeistään 31 päivänä joulukuuta 2005. 13 artikla Voimaantulo Tämä päätös tulee voimaan päivänä, jona se julkaistaan Euroopan yhteisöjen virallisessa lehdessä. (1) EVYL L 340, 29.12.1994, s. 8. (2) EYVL L 30, 28.1.1998, s. 1. (3) Komission tiedonanto neuvostolle "Yrittäjyyden edistäminen Euroopassa: tulevaisuuden painopistealat" (KOM(1998) 222 lopullinen/2, 21.4.1998). (4) Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle - Tietojen ja taitojen Eurooppaan, KOM(97) 563 lopullinen, 12.11.1997. (5) Komission valkoinen kirja koulutuksesta: Opettaminen ja oppiminen: kohti kognitiivista yhteiskuntaa, Euroopan yhteisöjen virallisten julkaisujen toimisto, Luxemburg 1996. (6) KOM(96) 462, lopullinen, 2.10.1996. (7) Ehdotus Euroopan parlamentin ja neuvoston päätökseksi kulttuuriyhteistyön yksittäisestä rahoitus- ja ohjelmointivälineestä Kulttuuri 2000 -ohjelma (EYVL C 211, 7.7.1998, s. 18). (8) Ehdotukset neuvoston päätökseksi rakennerahastoja koskevista yleisistä säännöksistä, Euroopan aluekehitysrahastosta ja Euroopan sosiaalirahastosta (EYVL C 176, 9.6.1998, s. 1). (9) EYVL L 39, 13.2.1975, s. 1. (10) EYVL L 131, 23.5.1990, s. 1. LIITE A YHTEISÖN TOIMET JA TOIMENPITEET Jakso I - Yleiset periaatteet 1. Päätöksen 2 artiklassa määritetyt tavoitteet toteutetaan kansainvälisten kumppanuusryhmien avulla. Yhteistyökumppanit tekevät ehdotuksia 3 artiklassa tarkoitettujen yhteisön toimenpiteiden avulla toteutettavista toimista. 2. Kansainvälisten yhteistyökumppanien esittämä ehdotus on osa ohjelman tavoitteiden toteuttamista, ja siinä yksilöidään ehdotuksen toteuttamiseen käytettävät toimenpiteet. 3. Yhteisönlaajuisessa hakemuspyynnössä määritetään tavoitteisiin liittyvät painopisteet, aikataulu, ehdotuksen esittämisedellytykset ja yleiset kelpoisuusperusteet, etenkin kansainvälisyyden ja valinnan osalta. Ohjelman ensimmäinen hakemuspyyntö on voimassa kolme vuotta. Toinen ehdotuspyyntö julkaistaan ohjelman puolivälissä, ja siinä otetaan huomioon päätöksen 12 artiklan 4 kohdassa tarkoitetun väliarvioinnin tulokset. Komissio julkaisee yhteisönlaajuisen ehdotuspyynnön kuultuaan ensin ohjelmakomiteaa. 4. Ehdotuksessa tuodaan selvästi esille tavoitteet, odotettavat tulokset, muissa jäsenvaltioissa olevat yhteistyökumppanit, yhteistyökumppanien osallistumistaso, osallistuminen rahoitukseen ja toiminnan vaiheet. 5. Ehdotuksia voi jättää koko yleisen ehdotuspyynnön voimassaolon ajan. Komissio valitsee ehdotuksia vähintään kerran vuodessa jäljempänä määrättyjen menettelyjen mukaisesti. Jakso II - Toimet 1. LIIKKUVUUS Tuki ammatillisessa koulutuksessa olevien henkilöiden sekä opetus- ja koulutushenkilöstön kansainvälisille vaihto-ohjelmille Yhteisön tukea myönnetään seuraavanlaiseen toimintaan: a) Sellaisten kansainvälisten vaihto-ohjelmien valmistelu ja toteutus, joiden kohderyhmänä ovat ammatillisessa peruskoulutuksessa tai kurssilla olevat tai juuri kurssin päättäneet nuoret, opiskelijat ja vastavalmistuneet, nuoret työntekijät tai nuoret, jotka kansallisen lainsäädännön ja käytännön mukaan ovat työmarkkinoiden käytettävissä. Erityisesti tällaisia ovat ohjelmat, jotka sisältyvät neuvoston päätöksessä 98/. . ./EY tarkoitettuihin vuorottelu- ja oppisopimuskoulutuksen eurooppalaisiin koulutusjaksoihin. Jaksot voivat olla lyhyitä, kahdesta viikosta kolmeen kuukauteen. Tällöin kyse on lähinnä tutustumisesta toisen jäsenvaltion ammatilliseen ympäristöön ja kulttuuriin. Pitkäaikaiset jaksot ovat pituudeltaan kolmesta kahteentoista kuukautta. Niiden kohderyhmänä ovat erityisesti nuoret, jotka ovat jo suorittaneet ammatillisen peruskoulutuksen tai joilla on ammattikokemusta. Pitkäaikaiset jaksot voidaan toteuttaa kahtena tai useampana osana. Ensisijalla ovat sellaiset kansainväliset nuorten vaihto-ohjelmat, joissa vastaanottavana tahona ovat pienet ja keskisuuret yritykset tai käsiteollisuusyritykset jäljempänä mainittujen edellytysten perusteella. b) Yritysten ja ammatillista koulutusta tarjoavien oppilaitosten tai korkeakoulujen välisten kansainvälisten vaihto-ohjelmien järjestäminen. Kohderyhmänä ovat yritysten henkilöresursseista vastaavat henkilöt, koulutusohjelmien suunnittelijat ja hallinnoijat (erityisesti opetushenkilöstö), ammatillisen koulutuksen konsultit ja asiantuntijat sekä yhteiskunta- ja talouselämän tahot. Cedefop voi komission puolesta huolehtia ammatillisesta koulutuksesta vastaavien henkilöiden opintomatkoista, joiden aiheet komissio on määrittänyt, ohjelmakomitean lausunnon jälkeen vahvistettavin edellytyksin. Kyseisen henkilöstön vaihtojaksojen pituus on yleensä 1-6 viikkoa. Kansainväliset vaihto-ohjelmat voivat kestää useita vuosia, kuitenkin enintään kolme vuotta. Demonstraatiotoimet Liikkuvuutta koskevan toimenpiteen yhteydessä tuetaan kokeellisluonteisia demonstraatiotoimia, jotka koskevat sellaisten monivuotisten vaihto-ohjelmien toteutusta, jotka järjestetään alueiden välillä tai aloittain eurooppalaisten vuorottelu- ja oppisopimuskoulutusverkkojen kautta. Taloudellinen tuki Edellä mainitun toimenpiteen yhteydessä tarkoitettujen kansainvälisten vaihto-ohjelmien saama yhteisön tuki on enintään 5 000 ecua edunsaajaa kohden yhden vaihdon osalta. Tämä enimmäismäärä vastaa edellä mainittua enimmäispituutta. Komissio jakaa toimenpiteestä jäsenvaltioille yleistä vuotuista avustusta, jonka määrä lasketaan liitteessä C kuvatulla menetelmällä. Kokonaismäärästä 10 prosenttia on varattu kyseisen hallintorakenteen kanssa sovittujen menettelyjen mukaisesti ohjelmien mahdollisille toteuttajille myönnettävään hakemuksen valmistelutukeen. Tähän tarkoitukseen varattu määrä on enintään 500 ecua yhtä hakijaa kohden. Saman menettelyn mukaisesti ja samasta kokonaismäärärahasta on varattu määräraha pienissä ja keskisuurissa tai käsiteollisuusyrityksissä toteutettaviin kansainvälisiin ohjelmiin, jotka ovat vähintään kolmen viikon mittaisia. Tämän määrärahan tarkoituksena on helpottaa vaihto-ohjelmaan osallistuvien nuorten pedagogista, kulttuurista ja kielellistä seurantaa toisen jäsenvaltion vastaanottavassa yrityksessä. Määrärahan suuruus on enintään 250 ecua yhtä vaihtoa kohden ja 25 000 yhtä yritystä kohden. Lisäksi on varattu määräraha lähettävän jäsenvaltion organisaatiolle kansainvälisten vaihto-ohjelmien hallinnoinnin ja seurannan varmistamiseksi. 2. VIRTUAALILIIKKUVUUS Tuki uuden tieto- ja viestintäteknologian hyödyntämiselle virtuaaliliikkuvuuden kehittämiseksi. Yhteisön tukea myönnetään kansainvälisille toimille, joiden tavoitteena on lisätä tieto- ja viestintäteknologian käyttöä opetustoiminnassa ja -välineissä. Toimenpiteellä pyritään muun muassa parantamaan koulutettavien henkilöiden mahdollisuuksia käyttää näitä uusia opetusvälineitä, -palveluja ja -tuotteita. Lisäksi tavoitteena on tukea tieto- ja viestintäteknologiaa hyödyntävien etäopetusverkkojen kehittymistä (multimediatuotteet, web-sivut, lähettäminen verkon kautta jne.) ja kokeilla uudentyyppisiin työskentelytilanteisiin liittyviä uusia lähestymistapoja opetuksessa (esimerkiksi etätyö). Nämä hankkeet voivat kestää enimmillään kaksi vuotta. Demonstraatiotoimet Virtuaaliliikkuvuutta koskevassa toimenpiteessä tuetaan yhteisön kokeellisia demonstraatiohankkeita tieto- ja viestintäteknologian alalla. Hankkeiden tavoitteena on erityisesti kehittää yrityksiä palvelevan alan yritysten eurooppalaisia neuvonta- ja koulutusjärjestelmiä. Erityisenä päämääränä on saada aikaan virtuaalisesti toteutettavaa yhteistyötä Euroopan ammatillisen koulutuksen ja työnhaun alalla. Taloudellinen tuki Virtuaaliliikkuvuushankkeisiin myönnettävä yhteisön tuki voi olla enintään 75 prosenttia tukikelpoisista menoista ja enintään 300 000 ecua vuodessa yhtä hanketta kohden. Yhteistyökumppanien omarahoitusosuuteen ei saa sisältyä mitään muuta yhteisön rahoitusta. 3. INNOVATIIVISET PILOTTIHANKKEET Tuki kansainvälisille ammatilliseen koulutukseen liittyville pilottihankkeille, joiden tavoitteena on lisätä valmiutta innovaatiotoimintaan ja innovaatioiden siirtoon, kehittää yrittäjätaitoja, tukea innovaatioiden kehittymistä ja niiden siirtoa ammatillisen koulutuksen käyttöön. Yhteisön tukea myönnetään eurooppalaisten kansainvälisten pilottihankkeiden suunnitteluun, kehitykseen, kokeiluun ja arviointiin. Hankkeiden tavoitteena on kehittää tai levittää ammatillisen koulutuksen innovaatioita sekä lisätä valmiutta innovaatiotoimintaan ja innovaatioiden siirtoon. Hankkeet voivat liittyä ammatillisen koulutuksen innovatiivisten lähestymistapojen tuottamien tulosten levittämiseen ja siirtoon jäsenvaltioiden välillä. Lisäksi hankkeissa voidaan parantaa ammatillisen koulutuksen ja ammatinvalinnanohjauksen laatua elinikäisen oppimisen tarpeita varten. Hankkeet voivat sisältää myös uudentyyppisten työjärjestelyjen yhteyteen soveltuvien uusien koulutus- ja työskentelytapojen kehittämistä (esimerkiksi etätyö). Toimenpiteeseen liittyvät hankkeet voivat kestää enintään kaksi vuotta. Demonstraatiotoimet Innovatiiviset pilottihankkeet -toimenpiteestä tuetaan seuraavaa toimintaa: - uudenlaisten pätevyyden tunnustamistapojen käyttöönotto koko Euroopassa, pääpaino työssä hankitussa pätevyydessä, - syrjäytymisen torjunta käyttämällä uuden mahdollisuuden tarjoavaa ammatillista koulutusta eri kohderyhmille, erityisesti suurten kaupunkien heikommassa asemassa olevilla alueilla; tavoitteena erityisesti pitkäaikaistyöttömien ja ammattitaidottomien nuorten ja aikuisten työelämään pääsy. Taloudellinen tuki Kansainvälisiin pilottihankkeisiin myönnettävä yhteisön tuki voi olla enintään 75 prosenttia tukikelpoisista menoista ja enintään 200 000 ecua vuodessa yhtä hanketta kohden. Yhteistyökumppanien omarahoitusosuuteen ei saa sisältyä mitään muuta yhteisön rahoitusta. 4. YHTEISÖNLAAJUISET VERKOT Tuki yhteisön asiantuntijaverkoille ja tulosten levityksestä vastaaville verkoille Yhteisön tukea myönnetään yhteisön ammattikoulutusalan yhteistyöverkkojen luomiseen ja toimintaan. Verkot yhdistävät eri jäsenvaltioiden ammatillisen koulutuksen alueelliset tai alakohtaiset yksityisen ja julkisen sektorin toimijat. Tavoitteena on i) kerätä, yhdistää ja lisätä painopistealojen eurooppalaista asiantuntemusta ja innovatiivisia lähestymistapoja, ii) parantaa tarvittavien ammattitaitojen analysointia ja ennakointia sekä iii) levittää tuloksia asiaankuuluville tahoille koko Euroopan unionissa. Tähän toimenpiteeseen liittyvät hankkeet voivat kestää enintään kolme vuotta. Demonstraatiotoimet Eurooppalaisia verkkoja koskevasta toimenpiteestä tuetaan kokeellisia demonstraatiohankkeita, joissa kehitetään ja verkkoutetaan ammatillisen koulutuksen eri aloilla toimivia ryhmittymiä. Ryhmittymät toimivat alueellisesti tai jollain tietyllä alalla ja niihin kuuluu erityisesti paikallisviranomaisia, paikallisia kauppakamareita, työntekijäjärjestöjä sekä tutkimus- ja opetustoimintaa harjoittavia keskuksia, mm. korkeakouluja. Ryhmittymät toimivat ammatillisen koulutuksen validoitujen menetelmien ja tuotteiden käytön palvelu-, neuvonta- ja tiedotuskeskuksina. Taloudellinen tuki Eurooppalaisten verkkojen toteuttamiseen myönnettävä yhteisön tuki voi olla enintään 75 prosenttia tukikelpoisista menoista, kuitenkin vähintään 150 000 ecua vuodessa yhtä verkkoa kohden ja enintään 500 000 ecua vuodessa. Tuki myönnetään enimmäismääräisenä ainoastaan sellaisille ehdotuksille, joiden kansainvälisten verkkojen tavoitteena on luoda yhtenäinen kokonaisuus validoituihin ja siirtokelpoisiin ammatillisen koulutuksen tuotteisiin johtavia kokeiluluonteisia toimenpiteitä. Ammatillisen koulutuksen eri aloilla toimiville ryhmittymille myönnettävän rahoituksen enimmäismäärä on 50 000 ecua vuodessa toimea kohden, enintään 50 prosenttia tukikelpoisista toimintakuluista. Yhteistyökumppanien omarahoitusosuuteen ei saa sisältyä mitään muuta yhteisön rahoitusta. 5. KIELITAITO Tuki toimille, joilla lisätään kielitaidon ja kulttuurituntemuksen osuutta ammatillisessa koulutuksessa Yhteisön tukea myönnetään sellaisten kielitaitoa lisäävien kansainvälisten pilottihankkeiden kehittämiseen, joiden ansiosta nuorten on helpompi integroitua yhteiskunta- ja työelämään tai jotka lisäävät työntekijöiden mahdollisuutta työllistyä ja sopeutua muutoksiin. Kielitaito on yksi tärkeimmistä taidoista tietoyhteiskunnassa. Hankkeiden tavoitteena on kunkin ammattialan ja talouden alan tarpeisiin mukautetun opetusmateriaalin, kielitaidon mittausten sekä kielten itseopiskelun innovatiivisten opetusmenetelmien ja niiden tulosten levittämisen kehittäminen, kokeilu, validointi, arviointi ja levittäminen. Ehdotuksia tuettavista kielitaito- ja kulttuurihankkeista voidaan esittää myös muiden toimien ja toimenpiteiden yhteydessä, erityisesti sellaisen opetushenkilöstön kielitaidon ja kulttuurituntemuksen lisäämiseksi, joka edellä mainittuun toimenpiteeseen kuuluvien kansainvälisten vaihto-ohjelmien yhteydessä huolehtii nuorten vastaanotosta opetuksen osalta. Yhteisön tukea myönnetään myös kansainvälisille vaihto-ohjelmille, jotka toteutetaan yritysten ja kieltenopetukseen erikoistuneiden oppilaitosten tai koulutustahojen välisenä vaihtona. Vaihtoon voi osallistua kieltenopetuksessa toimiva opetushenkilöstö. Toimenpiteeseen liittyvät hankkeet voivat kestää enintään kaksi vuotta. Taloudellinen tuki Yhteisön tuki voi olla enintään 75 prosenttia tukikelpoisista menoista ja enintään 150 000 ecua vuodessa yhtä hanketta kohden. Yhteistyökumppanien omarahoitusosuuteen ei saa sisältyä mitään muuta yhteisön rahoitusta. 6. YHTEISÖNLAAJUISET VERTAILUTIEDOT Tuki toimille, joiden tavoitteena on ammatillisten koulutusjärjestelmien vertailun mahdollistavien yhteisönlaajuisten vertailutietojen kokoaminen, päivittäminen ja levittäminen. Yhteisön tukea myönnetään kansainvälisesti toteutetuille toimille, joissa selvitysten, analyysien tai tutkimusten avulla kootaan vertailukelpoiset tiedot jäsenvaltioiden ammatillisen koulutuksen järjestelmistä. Tukea myönnetään myös toimille, joiden tuloksena saadaan määrällistä tai laadullista tietoa toimintalinjojen määrittämisen tueksi ja elinikäistä oppimista koskevien ammatillisen koulutuksen käytäntöjen parantamiseksi. Eurostat ja Cedefop osallistuvat tiiviisti näiden tilastovälineiden toteutukseen voimassa olevien menettelyjen mukaisesti, erityisesti yhteisön tilastoista annetun neuvoston asetuksen (EY) N:o 322/97 mukaisesti, sekä ottaen huomioon neuvoston päätöksen tilasto-ohjelmasta 1998-2002. Yhteisö tukee lisäksi elinikäisen ammatillisen koulutuksen innovatiivisten menetelmien seurantajärjestelmien kehittämistä, erityisesti täydennyskoulutukseen pääsyn osalta, tiiviissä yhteistyössä eri tasoilla toimivien työmarkkinaosapuolten kanssa. Toimenpiteeseen liittyvät hankkeet voivat kestää enintään kolme vuotta. Komissio varmistaa, että yhteisönlaajuisia vertailutietoja levitetään mahdollisimman laajalle eri menetelmiä käyttäen, erityisesti julkisen ja yksityisen sektorin ammatillisesta koulutuksesta päättäville tahoille. Demonstraatiotoimet Yhteisönlaajuisia vertailutietoja koskevan toimenpiteen yhteydessä ja neuvoston kesäkuussa 1993 täydennyskoulutuksesta antaman suosituksen toteuttamista koskevan komission kertomuksen jatkona komissio ehdottaa tiiviissä yhteistyössä työmarkkinaosapuolten ja Cedefopin kanssa tukea toiminnalle, jolla luotaisiin ammatilliseen koulutukseen pääsyä sekä tutkintojen kehitystä ja avoimuutta erityisesti eri aloilla ja yritystasolla koskevien hyvien toimintatapojen seurantajärjestelmä. Taloudellinen tuki Yhteisön tukea myönnetään 50-100 prosenttia tukikelpoisista menoista, kuitenkin enintään 500 000 ecua vuodessa yhtä hanketta kohden. Yhteistyökumppanien omarahoitusosuuteen ei saa sisältyä mitään muuta yhteisön rahoitusta. 7. YHTEISTOIMET 1. Päätöksen 6 artiklassa tarkoitettuja yhteisiä toimia varten voidaan myöntää yhteisön tukea. Tällaiset toimet toteutetaan yhteisesti muiden tietoja ja taitoja edistävään toimintaan kuuluvien toimien kanssa, erityisesti koulutuksen ja nuorisoalan yhteisön ohjelmien kanssa opetuksen saatavuuden parantamiseksi. 2. Kyseinen ohjelmien yhteensovittaminen voidaan toteuttaa yhteisiä hakemuspyyntömenettelyjä käyttäen. Komissio pyrkii kehittämään erityisesti yhteistä koulutusalan hyviin toimintatapoihin liittyvää tiedotus- ja seurantatoimintaa ja opetuksessa käytettäviä multimediavälineitä koskevia yhteistoimia. 3. Asianmukaisten toimenpiteiden, joista erityisesti on otettava huomioon Euroopan tietojen ja taitojen keskuksien luominen, tavoitteena on varmistaa alueelliset ja paikalliset yhteydet ja yhteistoiminta tähän ohjelmaan ja koulutuksen ja nuorisoalan ohjelmiin osallistuvien tahojen välillä. Näin voidaan edistää elinikäistä oppimista kyseisillä alueilla ja paikkakunnilla. 8. LIITÄNNÄISTOIMET Yhteisön tukea myönnetään päätöksen 2 artiklassa tarkoitettujen tavoitteiden saavuttamiseksi seuraavanlaiseen toimintaan: - päätöksen 5 artiklassa tarkoitettu jäsenvaltioiden koordinointi- ja seurantatoiminta, - jäsenvaltioiden ja komission toteuttama tiedotus-, seuranta-, järjestämis-, arviointi- ja levitystoiminta, jonka tavoitteena on helpottaa osallistumista ohjelmaan ja parantaa yhteisön toimenpiteiden avulla luotujen menetelmien, tuotteiden, välineiden ja tulosten siirtotoimintaa, mm. luomalla telemaattisia yhteyksiä ja tietokantoja, - ohjelman toteuttamisessa komissio voi turvautua, ohjelman kokonaisbudjettikehyksen puitteissa, teknistä apua tarjoavan organisaation apuun. Samoin ehdoin komissio voi käyttää asiantuntija-apua. Lisäksi komissio voi järjestää seminaareja, konferensseja tai muita asiantuntijakokouksia, jotka pyrkivät edistämään ohjelman toimeenpanoa. Komissio voi myös järjestää tiedotus-, julkaisu- tai levitystoimintaa. Jakso III - Valintamenettely III A - Hajautettu valintamenettely 1. Hajautettua valintamenettelyä käytetään kaikkiin yhteisön toimiin ja toimenpiteisiin. Se koostuu seuraavista vaiheista: 2. Yleisessä hakemuspyynnössä annettujen sääntöjen mukaisesti kansainvälisten hankkeiden toteuttajien on esitettävä hakemuksensa jäsenvaltion nimeämälle hallintorakenteelle. 3. Hallintorakenne arvioi hakemuksia hakemuspyyntöön liittyvien, yhteisön laatimien yksityiskohtaisten ohjeiden mukaisesti ja jäljempänä liitteessä C määritettyjen alustavien määrärahojen mukaisesti. 4. Arvioinnin perusteella jäsenvaltiot laativat vuosittain, komission ohjelmakomiteaa kuultuaan määrittämänä päivänä, komissiolle (ja muille jäsenvaltioille tiedoksi) raportin, joka sisältää kokonaisehdotuksen. Siihen sisältyvät seuraavat osat: yleisen ehdotuspyynnön tulosten esittely tavoitteittain ja toimenpiteittäin, arviointimenettely ja hakijoille annetun teknisen avun esittely sekä kuvaileva ja perusteltu luettelo todennäköisesti hyväksyttävistä hankkeista ensisijaisuusjärjestyksessä. 5. Komissio tutkii kaikki raportit ja tekee tarvittavaa yhteistyötä jäsenvaltioiden kanssa. 6. Tutkittuaan kaikki kansalliset ohjelmat komissio tekee komitealle ehdotuksen kyseisen vuoden budjettivarojen jakamisesta hajautettuihin määrärahoihin toimenpiteittäin ja jäsenvaltioittain. Komissio pyytää komitealta lausuntoa päätöksen 7 artiklassa määritellyn menettelyn mukaisesti. 7. Saatuaan komitean lausunnon komissio määrittää kullekin jäsenvaltiolle myönnettävät lopulliset määrärahat ja laatii toimenpiteeseen hyväksyttyjen ehdotusten luettelon toimenpiteittäin. 8. Menettelyn vaiheet 5-7 kestävät enintään kaksi kuukautta. III B - Keskitetty valintamenettely Keskitettyä valintamenettelyä sovelletaan toimenpiteisiin liittyviin yhteisön tason demonstraatiotoimiin. Kyseeseen tulevat erityisesti eurooppalaisten järjestöjen tekemät ehdotukset, jotain yhteisön aihetta koskevien kansainvälisten hankkeiden tulosten käyttöä, levitystä ja lisäämistä varten luodut verkot sekä edellä jaksossa II tarkoitetut kokeiluluonteiset toimet, hankkeet tai esittelyverkot. i) Painopisteet määrittävän yleisen hakemuspyynnön mukaisesti hakijat toimittavat komissiolle ja tiedoksi jäsenvaltion hallintorakenteelle alustavan ehdotuksensa. ii) Komissio tutkii yhdessä komitean kanssa kaikki alustavat ehdotukset ja suorittaa esivalinnan. Hankkeiden toteuttajille ilmoitetaan esivalinnan tuloksesta. iii) Ensimmäisen vaiheen läpäisseet hankkeiden toteuttajat toimittavat jokaisesta hankkeesta komissiolle ja tiedoksi jäsenvaltion hallintorakenteelle lopullisen ehdotuksensa kolmen kuukauden kuluessa. iv) Komissio nimittää riippumattomien asiantuntijoiden ryhmän kuultuaan jäsenvaltioita ja alan toimijoita, erityisesti työmarkkinaosapuolia. Tämän ryhmän avustamana komissio tekee kansainvälisen arvioinnin esitetyistä hankkeista ja laatii ehdotuksen tietoja ja taitoja edistävään eurooppalaiseen ohjelmaan hyväksyttävistä toimista. v) Komissio pyytää komitealta lausunnon valintaehdotuksesta ja viimeistelee tietojen ja taitojen eurooppalaisen ohjelman päätöksen 7 artiklassa säädettyjen yksityiskohtaisten sääntöjen mukaisesti. vi) Komissio laatii lopullisen luettelon hyväksytyistä ehdotuksista ja ilmoittaa siitä komitealle. Komissio laatii ohjeet kokeellisten hankkeiden seurantaa varten. LIITE B Budjettivarojen jakautuminen 1. Varainhoitovuoden alussa, viimeistään 1 päivänä maaliskuuta, komissio esittää komitealle ennakkoarvion budjettivarojen jakautumisesta kullekin toimenpidetyypille ja menettelylle erikseen ottaen huomioon päätöksen 2 artiklassa säädetyt tavoitteet ja pyytää komitealta lausuntoa ennakkoarviosta. Komissio määrittää kullekin jäsenvaltiolle alustavat määrärahat, jotka käytetään hajautetun valintamenettelyn edellyttämiin toimenpiteisiin. 2. Jäsenvaltiot toimittavat komissiolle toimintasuunnitelman ohjelman ensimmäisen toimintavuoden osalta toimenpiteeseen B1 kuuluvista, ennen 1 päivää lokakuuta 2000 käynnistettävistä, edellä määritellyistä kansainvälisistä vaihto-ohjelmista viimeistään 31 päivänä maaliskuuta 2000. Komissio myöntää kullekin jäsenvaltiolle määrärahat kansainvälisten ohjelmien käynnistämiseksi. Määrärahojen 1 päivään syyskuuta 2000 mennessä käyttämätön osuus lisätään lopulliseen kokonaismäärärahaan edellä jaksossa II kuvatun menettelyn mukaisesti. Kansainvälisten vaihto-ohjelmien määrärahojen jakomenettely Ammatillisessa peruskoulutuksessa olevien nuorten kansainväliset vaihto-ohjelmat toimitetaan komission tarkasteltaviksi ja hyväksyttäviksi vuosittain 31 päivään maaliskuuta mennessä. Tällöin on tuotava selvästi ilmi kunkin ohjelman edunsaajaryhmät: - ohjelman kohderyhmät, - pätevyyteen ja tutkintoihin liittyvä sisältö ja tavoitteet, - oppilaitoksessa tai yrityksessä tarjottavien koulutus- tai harjoittelujaksojen pituudet, - muissa jäsenvaltioissa toimivat yhteistyökumppanit, jos koulutusjaksot toteutetaan peräkkäin useammassa jäsenvaltiossa, - järjestelyt hankittujen taitojen ja pätevyyksien tunnustamiseksi lähettävän jäsenvaltion koulutusjärjestelmässä. Komissio myöntää ohjelmien jokaista kohderyhmää varten kokonaisavustuksen, joka määritetään päätöksen 7 artiklassa tarkoitetun menettelyn mukaisesti määritetyllä laskentamenetelmällä. - kohderyhmän suuruus, - jäsenvaltion bruttokansantuote asukasta kohden ostovoimayksikköinä, - maantieteellinen etäisyys ja kuljetuskustannukset, - kyseisen kohderyhmän painotus verrattuna kokonaisväestöön, jos mahdollista, - kokonaistyöttömyys ja pitkäaikaistyöttömyys. Näiden perusteiden soveltaminen ei kuitenkaan missään tapauksessa johda tilanteeseen, jossa jäsenvaltiolle ei myönnetä mitään rahoitusta edellä mainittuihin kansainvälisiin vaihto-ohjelmiin. Kullekin jäsenvaltiolle myönnettävän kokonaisavustuksen määrä lasketaan edellä mainitun toimintasuunnitelman perusteella. Toimintasuunnitelmassa on mainittava seuraavat seikat: - rahoitustuen hallinnointiin sovellettavat yksityiskohtaiset säännöt, - toimenpiteet, joilla autetaan vaihtojen järjestäjiä löytämään yhteistyökumppaneita, - riittävät toimenpiteet, joilla varmistetaan vaihdon järjestelyjen ja seurannan asianmukainen valmistelu (erityisesti opetuksen ja kielitaidon kannalta). LIITE C MÄÄRITELMÄT Koska jäsenvaltioiden järjestelmät poikkeavat toisistaan, tietyt termit on tämän päätöksen tarkoittamassa merkityksessä määritetty seuraavasti: a) "ammatillinen peruskoulutus": kaikki ammatillinen peruskoulutus, tekninen opetus ja oppisopimusjärjestelmä, jonka avulla nuoret saavat kyseisen jäsenvaltion toimivaltaisten viranomaisten tunnustaman ammatillista pätevyyttä osoittavan todistuksen; b) "vuorottelukoulutus": kaikilla tasoilla, myös korkeakouluissa, annettava ammatillinen koulutus, joka johtaa kyseisen valtion toimivaltaisten viranomaisten tunnustamaan tutkintoon tai todistukseen ja johon sisältyy koulutuksen ja työelämän vuorottelua, eli oppilaitoksessa ja yrityksessä annettua opetusta, jotka täydentävät toisiaan; c) "ammatillinen täydennyskoulutus": työntekijän työelämässä ollessaan hankkima ammatillinen koulutus; d) "elinikäinen oppiminen": ammatillisen koulutuksen mahdollisuudet, joita yksilölle tarjotaan koko eliniän hänen tietojensa ja taitojensa sekä ammattipätevyytensä ylläpitämiseksi; e) "ammatinvalinnanohjaus": ammatinvalintaan ja liikkuvuuteen liittyvä neuvonta, jota annetaan osana ammatillista koulutusta tai yksittäisten aloitteiden muodossa; f) "yritys": julkisen tai yksityisen sektorin yritys, joka voi olla kooltaan tai juridiselta muodoltaan millainen tahansa, harjoittaa millaista toimintaa tahansa millä tahansa toimialalla, myös sosiaalitalouden alalla; g) "työntekijä": työmarkkinoilla oleva henkilö, joka on työssä tai työttömänä, myös itsenäiset ammatinharjoittajat; h) i) "kansallisen tason työmarkkinaosapuolet": kansallisen lainsäädännön ja käytännön mukaiset työnantaja- ja työntekijäjärjestöt; ii) "yhteisön tason työmarkkinaosapuolet": työnantaja- ja työntekijäjärjestöt, jotka osallistuvat työmarkkinaosapuolten vuoropuheluun yhteisön tasolla; i) "ammatillista opetusta antava oppilaitos": julkiset, puolijulkiset ja yksityiset oppilaitokset, jotka kansallisen lainsäädännön tai käytännön mukaisesti antavat, suunnittelevat tai toteuttavat ammatillista koulutusta tai ammatillista täydennyskoulutusta, riippumatta siitä, mitä nimitystä oppilaitoksesta jäsenvaltiossa käytetään; j) "korkeakoulu": kansallisen lainsäädännön tai käytännön mukaisesti korkeampaa koulutusta tarjoava laitos, jossa voi suorittaa korkeakoulutason tutkinnon, riippumatta siitä mitä nimitystä oppilaitoksesta kyseisessä jäsenvaltioissa käytetään; k) "alueelliset yhteistyökumppanit": ammatillisen koulutuksen alan yhteistyöhön paikallisella tai alueellisella tasolla osallistuvat toimijat, esimerkiksi alueelliset järjestöt, yhdistykset, kauppakamarit ja killat, yritysryhmittymät ja tiedotusvälineet; l) "ammatillinen etäopetus ja avoin opetus": kaikenlainen joustava ammatillinen opetus, johon kuuluvat seuraavat osatekijät: - tieto- ja viestintäteknologian tavanomainen tai edistynyt käyttö, ja - henkilökohtainen neuvonta ja opetus; m) "eurooppalaiset koulutusjaksot": ammatillisen perus- tai täydennyskoulutuksen jakso, joka toteutetaan toisessa jäsenvaltiossa kuin siinä, missä henkilö osallistuu koulutukseen; n) "yhteisönlaajuiset vertailutiedot": kaikki analyysit, tutkimukset ja kootut hyvät toimintatavat, joiden avulla voidaan verrata tietyn aiheen tai alan osalta koko yhteisön tilannetta eri jäsenvaltioiden tilanteeseen ja kehitykseen.